חנוכת אולם הספורט בקרית החינוך למדעים
נחנך אולם הספורט החדש בקרית החינוך למדעים
בטקס רב משתתפים נחנך אולם הספורט במדעים כשבמסגרת האירוע גם חולקו 30 מלגות לספורטאים מצטיינים תושבי רחובות. במהלך הערב הצדיעה רחובות לנבחרת העתודה בכדורסל, אלופת אירופה
28.8.18 18:23
בטקס חגיגי ורב רושם, נחנך אמש (שני) אולם הספורט החדש בקרית החינוך למדעים ברחובות. בטקס נכחו ראש העיר רחמים מלול, סגנו מחזיק תיק החינוך זהר בלום, מנכ"ל העירייה דורון מילברג, מנכ"ל החברה העירונית יוספה חליבה, מנהל אגף הספורט איציק עובדיה, מנהלת אגף החינוך אפרת צוקרמן ומכובדים נוספים.
האירוע נפתח בטקס גזירת הסרט וקביעת מזוזה במקום, ובמהלכו נערכה חלוקת מלגות לספורטאים מצטיינים תושבי העיר, כמו גם הוקרה מטעם העיר רחובות לנבחרת העתודה – אלופת אירופה בכדורסל.
במסגרת התכנית לפיתוח מתקני הספורט בעיר, עיריית רחובות, באמצעות ה.ל.ר, החברה לפיתוח רחובות, השלימה את בנייתו של אולם הספורט בקריית החינוך למדעים בהשקעה של כ-10 מיליון שקלים. במסגרת התוכנית לפיתוח תשתיות הספורט והמתקנים בעיר, בקרוב מאוד תחל בנייתו של אולם ספורט נוסף בעיר – בביה"ס בגין בשכונת כפר גבירול.
אולם הספורט ינוהל ע"י אגף הספורט בחברה העירונית לתרבות ספורט ונופש, בהובלתו של סמנכ"ל החברה העירונית ומנהל אגף הספורט, איציק עובדיה. האולם יהווה זירה למשחקי כדורסל ופעילות ספורט מעבר לשעות הלימודים, ובמהלך היום ישמש כמובן את תלמידי קרית החינוך למדעים. מדובר במתקן ספורט מודרני ורב תכליתי, הכולל זירת כדורסל עם משטח פרקט, סטודיו למחול ומשרדים.